DEĊIŻJONI TAL-KUMMISSJONI
tat-13 ta’ Lulju 2007
li temenda d-Deċiżjoni 2006/415/KE dwar ċerti miżuri ta’ protezzjoni fir-rigward ta’ l-influwenza tat-tjur tas-sottotip H5N1 ta’ patoġeniċità għolja ħafna fit-tjur tal-Komunità
(notifikata taħt id-dokument numru C(2007) 3327)
(Test b’relevanza għaż-ŻEE)
(2007/496/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/662/KEE tal-11 ta’ Diċembru 1989 dwar spezzjonijiet veterinarji fil-kummerċ intrakomunitarju bil-ħsieb tat-tlestija tas-suq intern (1), u b’mod partikolari l-Artikolu 9(4) tagħha,
Wara li kkunsidrat id-Direttiva tal-Kunsill 90/425/KEE tas-26 ta’ Ġunju 1990 dwar il-kontrolli veterinarji u żootekniċi applikabbli għall-kummerċ intrakomunitarju ta’ ċerti annimali ħajjin u prodotti bil-ħsieb tat-tlestija tas-suq intern (2), u b’mod partikolari l-Artikolu 10(4) tagħha,
Wara li kkunsidrat id-Direttiva tal-Kunsill 2005/94/KE ta’ l-20 ta’ Diċembru 2005 dwar miżuri Komunitarji għall-kontroll ta’ l-influwenza tat-tjur u li tħassar id-Direttiva 92/40/KEE (3), u b’mod partikolari l-Artikolu 63(3) tagħha,
Billi:
(1)
Id-Deċiżjoni tal-Kummissjoni 2006/415/KE ta’ l-14 ta’ Ġunju 2006 dwar ċerti miżuri ta’ protezzjoni fir-rigward ta’ l-influwenza tat-tjur tas-sottotip H5N1 ta’ patoġeniċità għolja ħafna fit-tjur tal-Komunità u li tirrevoka d-Deċiżjoni 2006/135/KE (4) tistipula ċerti miżuri ta’ ħarsien li għandhom jiġu applikati sabiex tiġi evitata l-firxa ta’ din il-marda, inkluż l-istabbiliment ta’ żoni A u B wara tifqigħa suspettata jew ikkonfermata tal-marda.
(2)
Wara tifqigħa ta’ l-influwenza tat-tjur tas-sottotip H5N1 ta’ patoġeniċità għolja ħafna fir-Repubblika Ċeka, il-Kummissjoni adottat id-Deċiżjoni 2007/434/KE tal-21 ta’ Ġunju 2007 li temenda d-Deċiżjoni 2006/415/KE li tikkonċerna ċerti miżuri ta’ protezzjoni fir-rigward ta’ l-influwenza tat-tjur tat-tip H5 ta’ patoġeniċità għolja ħafna fit-tjur fir-Repubblika Ċeka (5).
(3)
Fil-ġranet ta’ wara l-Kummissjoni adottat id-Deċiżjoni 2007/454/KE tad-29 ta’ Ġunju 2007 li temenda d-Deċiżjoni 2006/415/KE dwar miżuri ta’ protezzjoni marbuta ma’ influwenza tat-tjur ta’ patoġenija għolja tas-sottotip H5N1 fit-tjur ta’ l-irziezet fil-Komunità (6) biex tikkonferma ż-żoni A u B fir-Repubblika Ċeka u t-tul ta’ żmien ta’ din ir-reġjonalizzazzjoni.
(4)
Wara tifqigħa ta’ influwenza tat-tjur ta’ patoġeniċità għolja tas-sottotip H5N1 fil-Ġermanja, il-Kummissjoni adottat id-Deċiżjoni 2007/483/KE tad-9 ta’ Lulju 2007 li temenda d-Deċiżjoni 2006/415/KE li tikkonċerna ċerti miżuri ta’ protezzjoni marbuta ma’ l-influwenza tat-tjur ta’ patoġeniċità għolja tas-sottotip H5N1 fit-tjur ta’ l-irziezet fil-Ġermanja (7).
(5)
Il-Kummissjoni eżaminat dawn il-miżuri f’kollaborazzjoni mal-Ġermanja, u hija sodisfatta li l-fruntieri taż-Żoni A u B stabbiliti mill-awtorità kompetenti f’dan l-Istat Membru qegħdin ‘il bogħod biżżejjed mill-post attwali tat-tifqigħa. Iż-żoni A u B fil-Ġermanja għalhekk jistgħu jiġu kkonfermati u t-tul ta’ żmien ta’ din ir-reġjonalizzazzjoni jista’ jiġi ffissat.
(6)
Il-miżuri ta’ protezzjoni interim stipulati fid-Deċiżjonijiet 2007/434/KE u 2007/483/KE jeħtieġ li issa jiġu kkonfermati. Barra minn hekk, il-qagħda epidemjoloġika tat-tifqigħa ta’ l-influwenza tat-tjur fit-tjur ta’ l-irziezet fir-Repubblika Ċeka tirrikjedi modifika taż-żoni ristretti u tat-tul ta’ żmien tal-miżuri.
(7)
Barra minn hekk, l-Ungerija u r-Renju Unit innotifikaw lill-Kummissjoni li l-miżuri kollha ta’ kontroll fir-rigward tat-tifqigħat ta’ l-influwenza tat-tjur ta’ patoġeniċità għolja tas-sottotip H5N1 fuq it-territorju tagħhom twaqqfu sat-12 ta’ Marzu 2007 u għalhekk il-miżuri stabbiliti bi qbil ma’ l-Artikolu 4(2) għaż-żoni A u B mhumiex aktar meħtieġa.
(8)
Id-Deċiżjoni 2006/415/KE għandha għalhekk tiġi emendata skond dan.
(9)
Il-miżuri previsti f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
L-Anness mad-Deċiżjoni 2006/415/KE jinbidel bit-test ta’ l-Anness li jinsab ma’ din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, 13 ta’ Lulju 2007.